V letu 2006/07 so televizijske postaje pripravile naslednje novosti: Televizija Slovenija je med programskimi novostmi v letih 2006 in 2007 ponudila številne nove oddaje, slovenske nadaljevanke in slovenske filme. Med njimi so: razvedrilna-glasbena oddaja Na zdravje!, katere temeljni namen je gledalcem približati slovensko narodno bogastvo z domačo glasbo, običaji in obrtmi; razvedrilna oddaja Piramida, ki temelji na atraktivni obravnavi zahtevnih informativnih vsebin z gosti različnih profilov, ki tekmujejo v govorniških spretnostih; Vrtiljak, zabavna, svetovalna in družabna oddaja za vso družino; Zlatolaska, ki nas popelje nazaj v zlata 60. in 70. leta prejšnjega stoletja, ki se na glasbenem področju pokrivajo s slovensko popevko; Ars 360°, oddaja o kulturi doma in po svetu; in kviz Milijonar z Jonasom. Na drugem programu Televizije Slovenija pa si lahko ogledamo še novi oddaji Glasbeni spomini in Bleščica. Med odmevnejšimi projekti je bil tudi skupni projekt TV Slovenije in Pro Plusa in sicer prenos svetovnega nogometnega prvenstva 2006 v Nemčiji. Na TV Slovenija pa smo si lahko ogledali tudi zimske olimpijske igre Torino 2006. Informativni program Televizije Slovenija je prenovil informativni oddaji Dnevnik in Odmevi, poročila ob 18. uri na drugem programu TV Slovenija in uvedel novi oddaji Vroči stol in Globus. Multimedijski center RTV Slovenija med novostmi ponuja prenos drugega programa Televizije Slovenija v živo prek interneta (www.rtvslo.si/ava), novo spletno storitev odprti kop, ki omogoča neposredno iskanje in naslavljanje video vsebin TV Slovenija (http://www.rtvslo.si/odprtikop) ter virtualno voditeljico Lili, ki nagovarja gledalce in povezuje vsebine Zabavnega infokanala (vir: RTV Slovenija). Pro Plus nam je na POP TV pripravil dva resničnostna šova. Ogledali smo si lahko Sanjsko žensko II, kjer je sanjska ženska iskala ljubezen med 25 snubci, vendar je na koncu ni našla. Druga generacija interaktivnega šova Bar II je presegla uspehe prvega tovrstnega šova tako na televiziji kot internetu. Ekskluzivno so na POP TV prenašali podelitev nagrad za medijske dosežke in dosežke v popularni kulturi Viktorji 2006. Ob sobotnih popoldnevih pa smo si lahko ogledali dokumentarno potopisno oddajo Šeruga: Moja Afrika. Oddaja Trenja je v 5. sezono vstopila s povsem novo podobo, v letu 2007 pa so na POP TV pripravili novo večerno informativno oddajo 24UR Zvečer, ki je vsebinski "podaljšek" informativne oddaje 24UR in podaja zgoščen pregled najpomembnejših novic in zgodb dneva, obogaten z najnovejšimi večernimi domačimi in tujimi dogodki. Tudi na Kanalu A so pripravili številne nove oddaje. Od marca 2007 smo lahko vsak dan na TV in neposredno preko interneta spremljali največji resničnostni šov v Sloveniji, Big Brother, ki je postregel z rekordnim številom prijav, najvišjo nagrado za tekmovalce v resničnostnih šovih v državi in visok odziv ter interaktivnost na spletni strani www.24ur.com. Aktualna informativna oddaja SVET, na sporedu med delavniki, ponuja nov tip televizijskih novic v Sloveniji in v ospredje postavlja novice o "malem" človeku ter omogoča sodelovanje gledalcev. Nova družinska oddaja Katarina obravnava provokative in zanimive teme našega življenja, gledalci pa so si lahko ekskluzivno ogledali še prenos tekmovanja Miss Universe. Medijska spletna stran 24ur.com nadaljuje z razvojem spletnih vsebin, storitev in novih aplikacij in z razvojem svojih vsebin ponuja še širše dimenzije oglaševanja. Vsebinsko je stran poleg informativnega tudi prepoznavni zabavni spletni medij, primerno tehnološko in oblikovno nadgrajen. Oglaševalcem je tako na voljo doseg še širše skupine uporabnikov in hkrati atraktivnejše pozicioniranje njihovih blagovnih znamk (vir: Pro Plus, d.o.o.). 1. julija 2006 je švedsko podjetje Modern Times Group MTG AB uspešno zaključilo pogajanja in podpisalo sporazum o prevzemu 100 % deleža komercialne televizijske hiše Prva TV d.o.o. Osnovni cilj prevzema Prve TV je izpopolnitev programske vsebine za gledalce in povečanje globalne poslovne učinkovitosti. 1. oktobra 2006 se je Prva TV preimenovala v TV3. Ime TV3 podjetje MTG uporablja za vse svoje neplačljive televizijske postaje, v vseh državah kjer deluje. Z novim imenom in podobo je prišla tudi nova programska shema, ki temelji na zabavi (vir: Prva TV d.o.o.) NET TV se po prenovi programske sheme posveča povečanju obsega domače produkcije ter popestritvi programske sheme s filmskim in serijskim programom. V domači produkciji ustvarja zabavno glasbene oddaje, kontaktne oddaje, pogovorne oddaje, reportaže iz koncertov in prireditev (vir: NET TV d.o.o.). Regionalni postaji TV Pika je Agencija za pošto in elektronske komunikacije Republike Slovenije v letu 2006 izdala odločbo o dodelitvi statusa programa posebnega pomena. S tem morajo vsakodnevno predvajati najmanj trideset odstotkov regionalnih programskih vsebin lastne produkcije. Program TV Pike, ki je v celoti slovenska produkcija, sestavlja več kot 50 rednih oddaj, vsebine programa so v prvi vrsti namenjene poslovnežem in življenjskem slogu. V letu 2006 je TV Pika postala vidna tudi v Mariboru, v Podravju, na Koroškem in v Velenju, od oktobra 2006 pa tudi na Obali, Novem mestu in v Kočevju (vir: Televideo d.o.o. Ljubljana).