V poglavju so predstavljene medijske raziskave, ki so ključni vir podatkov projekta Mediaskop in so bile na voljo v letu 2006 ter so še vedno aktualne. Ponujamo pregled medijskih raziskav za področje televizije (Telemetrija, NRB), tiska (NRB), radia (Radiometrija, Mediana RM, NRB), interneta (MOSS), pregled bruto vrednosti objavljenih oglasov (Mediana IBO, Telemetrija - spot monitoring) ter raziskavi TGI (Target group index) in NRB (Nacionalna raziskava branosti) Poleg navedenih raziskav sta za tiskane medije v Mediaskopu pomemben vir podatkov še raziskavi Revidiranje prodanih naklad tiskanih medijev (RPN), ki jo je leta 2004 ustanovila Slovenska oglaševalska zbornica, ter Mediana SM. V letu 2006 je prišlo do naslednjih sprememb in novosti pri medijskih raziskavah: Novo obdobje Nacionalne raziskave branosti – NRB 2006-2008 NRB je z letom 2006 stopila v novo obdobje. Pristopniki so se odločili, da bodo spremenili nekaj bistvenih elementov modela raziskave. Največja sprememba je drugačen način zbiranja podatkov. Nekdanji kombinirani model, ki je vseboval telefonsko anketo in osebno anketiranje na podlagi rekrutiranja anketirancev v telefonski anketi, je nadomestilo osebno anketiranje. Drugačna izhodišča izvajanja NRB pomenijo diskontinuiteto s predhodnimi štirimi leti, saj je sprememba modela in vzorca tolikšna, da ne moremo govoriti o primerljivosti podatkov s predhodnim obdobjem. Raziskave namreč dajejo le oceno dejanskega stanja, ta ocena pa je odvisna predvsem od lastnosti modela zbiranja podatkov. Zato podatkov prvega in novega obdobja ne moremo primerjati, ker iz statističnega vidika niso primerljivi (več na http://www.nrb.info). Merjenje obiskanosti spletnih strani – MOSS 2006-2008 Merjenje obiskanosti spletnih strani (MOSS) je nova medijska raziskava, ki bo v letih 2006-2008 potekala pod okriljem Slovenske oglaševalske zbornice (SOZ). Cilj raziskave je vzpostavitev rednega raziskovanja obiskanosti spletnih strani, ki bo temeljilo na enotni metodologiji. Merjenje obiskanosti spletnih strani bo potekalo dvakrat letno, raziskavo pa bo v tem obdobju izvajala raziskovalna hiša Aragon d.o.o. iz Ljubljane. Naročnik raziskave je SOZ in pod njenim okriljem Svet pristopnikov. Projektu se je pridružilo 18 pristopnikov – založnikov spletnih medijev s kar 57 spletnimi mediji. Več na http://www.soz.si/projekti_soz/moss_merjenje_obiskanosti_spletnih_strani.