Media Pool d.o.o. Dunajska cesta 129, 1000 Ljubljana Direktorica: mag. Milena Fornazarič Telefon: 01 563 66 00 Faks: 01 563 66 05 E-pošta: mediapool@mediapool.si Media Pool je rezultat razvoja trga medijev v Sloveniji. Kot prvega specializiranega medijskega zakupnika so ga leta 1997 ustanovile oglaševalske agencije Avanta d.o.o., Formitas d.o.o., Futura d.o.o., Agencija Imelda d.o.o., Pristop d.o.o. in Studio 3S d.o.o., decembra 1998 pa se jim je kot sedmi lastnik pridružila tudi agencija Luna d.o.o. Za ta korak so se agencije odločile predvsem zaradi nujnosti specializacije funkcije nakupa medijskega prostora in časa, ki omogoča racionalno in transparentno poslovanje. Media Pool je na slovenskem medijskem tržišču najmočnejši medijski zakupnik. Zanj je značilna celovita ponudba ugodnih pogojev na medijih, saj teži k enakomerni pokritosti vsega medijskega prostora in ni osredotočen le na določene segmente. Pri nakupu medijskega prostora in časa upošteva svetovne trende, kot so ločevanje agencijske storitve in storitve nakupa, koncentracija proračunov in prenos količinskih popustov na oglaševalce. Natančno spremljanje dogajanja in izkušnje strokovnjakov zagotavljajo vsem naročnikom dobre pogoje in visoko kakovost storitev. Konec leta 2003 je začel delovati tudi poslovni portal Media Pool, ki omogoča poslovanje B2B med agencijami in Media Poolom, v prihodnosti pa bo elektronski način poslovanja razširjen tudi na medije. Medijskim načrtovalcem sistem poenostavi delo predvsem zaradi avtomatiziranega načina medijskega načrtovanja, saj omogoča neposredno pripravo naročil iz medijskega načrta. Tako večina komunikacije poteka v elektronski obliki, kar posledično prinaša zanesljivejši in cenejši način poslovanja. Poleg medijskega zakupa Media Pool skrbi za razvoj stroke medijskega načrtovanja. V letu 2006 je že deveto leto zapored organiziral seminar medijskega načrtovanja SEMPL. Raziskovalni oddelek izvaja medijske analize in raziskave, agencijam nudi podatke in podporo pri medijskem načrtovanju ter z mediji sodeluje pri uveljavljanju enotnih valut nakupa in razvoja raziskav. Že deveto leto pripravlja celovito analizo slovenskega radijskega trga Radiometrijo, ki upošteva poslušanost, slišnost, način poslušanja, programske usmeritve, cene in možnosti oglaševanja na radijskih programih. Od leta 2004 je na voljo tudi računalniški program Radiometrija Media Pool, ki omogoča enostavno izdelavo analize poslušanosti za vse slovenske radijske programe.