V prvem četrtletju 2006 je imelo dostop do interneta skoraj 350.000 gospodinjstev oziroma 54 % vseh gospodinjstev, kar je za 6 odstotnih točk več kot v enakem obdobju leta 2005. Med gospodinjstvi z otroki je imelo dostop do interneta 75 %, med gospodinjstvi brez otrok pa je bilo takih 47 %. Navzočnost mlajših oseb v gospodinjstvih pomembno vpliva tudi na opremljenost gospodinjstev z drugo informacijsko-komunikacijsko tehnologijo. Delež gospodinjstev, ki imajo dostop do interneta prek širokopasovne povezave, se je v prvem četrtletju 2006 glede na enako obdobje 2005 povečal za 15 odstotnih točk. V opazovanem četrtletju je tako imelo širokopasovni dostop do interneta že 34 % gospodinjstev. V prvem četrtletju 2006 je bilo v Sloveniji med osebami v starosti od 10 do 74 let 54 % takih, ki so internet uporabljale v zadnjih 3 mesecih, kar je 4 odstotne točke več kot v enakem obdobju leta 2005. Največ je dnevnih uporabnikov, njihovo število pa se še povečuje. V prvem četrtletju 2006 jih je bilo med osebami v starosti od 10 do 74 let 37 % ali za 9 odstotnih točk več kot v prvem četrtletju 2005. Delež uporabnikov interneta se je povečal v vseh starostnih skupinah, vendar je še vedno precej večji med mlajšimi osebami. Med osebami v starostni skupini od 16 do 34 let je bilo v prvem četrtletju 2006 81 % takih, ki so internet uporabljale v zadnjih 3 mesecih, med osebami v starostni skupini od 35 do 54 let pa le 50 %. Na uporabo interneta močno vpliva tudi stopnja izobrazbe: med osebami z nižjo izobrazbo je bilo v prvem četrtletju 2006 le 39 % uporabnikov interneta, med tistimi z višjo izobrazbo pa je bilo takih 90 %. V prvem četrtletju 2006 je imelo dostop do interneta 96 % podjetij z 10 ali več zaposlenimi, kar je enako kot v enakem obdobju leta 2005. Stagnacija kaže na to, da ima večina podjetij že dostop do interneta. 89 % podjetij z 10 ali več zaposlenimi je v prvem četrtletju 2006 uporabljalo internet za bančne in finančne storitve, 73 % jih je na internetu spremljalo razmere na trgu, 42 % pa jih je uporabljalo internet za izpopolnjevanje in izobraževanje zaposlenih. V prvem četrtletju 2006 je imelo spletno stran 62 % podjetij z 10 ali več zaposlenimi, kar je za 3 odstotne točke več kot v enakem obdobju leta 2005 (vir: Statistični urad republike Slovenije).