Oktobra 2006 je družba Europlakat prevzela družbo Metropolis Media, ki je sedaj njena hčerinska družba. V zadnjem četrtletju 2006 je Europlakat konsolidiral svoje izdelke z namenom izoblikovanja jasne in transparentne strategije proizvodov, ki je posameznim nosilcem oglaševanja določila geografske in vsebinske vloge pri komuniciranju s ciljnimi javnostmi. Europlakat d.o.o. od februarja 2007 trži vse izdelke obeh družb in uporablja naziv Metropolis pri trženju mrež panojev 4x3m. Ključna produktna novost, ki so jo uvedli v letu 2007, je oblikovanje novega izdelka premium razreda v Ljubljani - Rolling Board mrež. Čeprav je ta izdelek do sedaj že obstajal pod različnimi tržnimi nazivi (Rollback Light, Premium Roll…), pa so pri njegovem ponovnem rojstvu ključne vsebinske spremembe. Nove Rolling Board mreže so združile vse do sedaj obstoječe lokacije družb Metropolis Media in Europlakat v Ljubljani, ki so jim bile dodane še dinamične površine, preoblikovane iz prejšnjih statičnih (znanih pod tržnim imenom Metrolight). Rezultat so kompaktne mreže, ki lahko kot samostojen oglasni produkt podprejo tržnokomunikacijske aktivnosti posameznih oglaševalcev v Ljubljani. Prav tako so primerne tudi za tiste oglaševalce, ki želijo kampanje z nacionalnim dosegom podkrepiti z ustreznim urbanim/osvetljenim/dinamičnim medijem velikega formata. Svojim naročnikom bo podjetje Europlakat v drugi polovici leta 2007 kot novost brezplačno ponudilo izsledke raziskave izpostavljenosti zunanjemu oglaševanju Outdoor Media Exposure (OMEX) za vsako posamezno kampanjo in njeno ciljno skupino (vir: Europlakat d.o.o.). V začetku leta 2006 je s poslovanjem v Sloveniji pričelo novo podjetje za zunanje oglaševanje Outdoor Akzent d.o.o. Podjetje, ki se je v začetku marca 2007 preimenovalo v EPAMEDIA d.o.o., je del avstrijske skupine EPAMEDIA, ki je specializirana za zunanje oglaševanje in vključuje 40 podjetij v 12 državah Srednje in Vzhodne Evrope. EPAMEDIA je januarja 2006 pričela s postavitvijo prvih 350 panojev po Sloveniji. Njihovo število naj bi se do konca leta 2007 povečalo na 700. Trenutno imajo na voljo 520 oglasnih površin in so prisotni v skoraj vseh slovenskih pokrajinah. Podjetje je februarja 2007 panoje postavilo v Kopru, Izoli, Slovenj Gradcu, Novem mestu in Jesenicah, marca pa še v Murski Soboti, Divači, Ajdovščini, Novi Gorici in Zagorju. EPAMEDIA nenehno povečuje število lokacij svojih panojev v Ljubljani in Mariboru. Po nakupu podjetja Premena iz Celja je EPAMEDIA s 1. majem 2007 v tem mestu začelo ekskluzivno ponujati panoje formata 4 x 3 m poleg obstoječega formata 5,04 x 2,38 m (vir: http://www.epamedia.si).