V letu 2006/07 so kinematografi uvedli naslednje novosti: Podjetje Kolosej kinematografi, d.o.o. je v letu 2006 v zabaviščnem centru Arena Vodafone live! v Ljubljani in v mariborskem kinocentru odprlo kinodvorani XpanD, prvi kinodvorani v Sloveniji, ki filme prikazujeta v digitalni 3D stereoskopski tehniki. Oglaševalcem ponujajo oglaševanje na kino platnu v dvorani XpanD na obeh lokacijah. Med novimi možnostmi oglaševanja podjetje ponuja oglaševanje na reklamnih panojih v kinocentrih Kolosej v Ljubljani in Mariboru ter oglaševanje na osrednji stekleni fasadi Koloseja v Ljubljani. Z odprtjem igralnega salona Casino Rio poleg kinodvorane XpanD v Ljubljani pa podjetje ponuja še številne nove možnosti sodelovanja (vir: Kolosej kinematografi, d.o.o.). Trgovsko podjetje Engrotuš je avgusta 2006 v Mariboru odprlo trgovsko zabaviščni center Planet Tuš Maribor, ki trgovsko in gostinsko ponudbo dopolnjuje z multikinom, bowlingom in biljardom. Center ponuja številne oblike oglaševanja, vključno z oglaševanjem na velikem platnu, fasadnih plakatih, distribucijo promocijskega materiala in veliko več. V Planetu Tuš Celje in Maribor podjetje obenem kot novo možnost ponuja oglaševanje na TV plazmah in TV zaslonih. Planeta Tuš v Celju in Mariboru sta opremljena z 18 plazma zasloni, postavljenimi na vseh strateških točkah v avli kinematografov, dvoranah za bowling in biljard ter v Planet Baru (vir: Engrotuš d.o.o.).